ស្ថានភាពនៃការគ្រប់គ្រងសហគមន៍ព្រៃឈើ ក្រោមច្បាប់តំបន់ការពារ(២០០៧)

 បទពិសោធន៍ ផលប៉ះពាល់ និងអនុសាសន៍សម្រាប់ការវិសោធនកម្ម

គោដៅនៃសហគមន៍តំបន់ការពារ គឺការពារការចូលរួមពីគ្រប់ភាគីពាក់ព័ន្ធ និងសហគមន៍ក្នុងការធ្វើផែនការ គ្រប់គ្រង តាមដាន និងវាយតម្លៃតំបន់ការពារ។ ដោយមានការចូលរួមពីសហគមន៍ សហគមន៍តំបន់ការពារបាន​ការពារសិទ្ធិ និងការគ្រប់គ្រងដោយសមស្របនៃធនធានជាតិក្នុងតំបន់របស់ពួកគាត់ ដោយលើកទឹកចិត្តឲ្យមានការអនុវត្តការគ្រប់គ្រងដោយចីរភាព ដែលវាអាចនឹងជួយដល់ការលើកកម្ពស់ជីវភាពប្រជាជនសហគមន៍ជាបន្តបន្ទាប់។ ក្រសួងបរិស្ថានដើរតួជាអ្នកសម្របសម្រួល​និងគាំទ្របច្ចេកទេសទៅមន្ទីរបរិស្ថានខេត្តក្នុងការបង្កើតសហគមន៍តំបន់ការពារ។ ច្បាប់តំបន់ការពារ (២០០៧) ផ្តល់នូវក្របខណ្ឌច្បាប់ និងគាំទ្រដល់ការបង្កើត និងគ្រប់គ្រងសហគមន៍ព្រៃឈើ។ បច្ចុប្បន្ន មានសហគមន៍តំបន់ការពារចំនួន១៥២ ដោយគ្របដណ្តប់ផ្ទៃដី៣០៥.០៧៦ហិចតា និងមានសមាជិកចំនួន ៣៦.៧១៦គ្រួសារ។

គោលបំណងនៃការគ្រប់គ្រងសហគមន៍តំបន់ការពារគឺជាយុទ្ធសាស្រ្តឈ្នះ ឈ្នះសម្រាប់អ្នកគ្រប់គ្រង និងអ្នកប្រើប្រាស់ក្នុងតំបន់ការពារ ដោយវាបានជួយឲ្យសម្រេចនូវការអភិរក្សជីវចម្រុះ លើកកម្ពស់ជីវភាព និងថែរក្សាវប្បធម៌ ប្រពៃណី។ ច្បាប់តំបន់ការពារ មានគោលបំណងធ្វើឲ្យប្រាកដពីការគ្រប់គ្រង អភិរក្សជីវចម្រុះ និងការប្រើប្រាស់ដោយចីរភាពនៃធនធានធម្មជាតិក្នុងតំបន់ការពារ។ ការអភិរក្សជីវចម្រុះ គឺមានភាពប្រឈមដល់ការគ្រប់គ្រងសហគមន៍តំបន់ការពារពិសេសដោយធនធានមានភាពរេចរឹលខ្លាំង ហើយតម្រូវឲ្យមានការបណ្តាក់ទុនក្នុងការស្តារធនធានព្រៃឈើ ដើម្បីជួយបង្កើនជីវភាពរបស់សហគមន៍ ដែលនេះវាផ្ទុយទៅនឹងគោលការណ៍​នៃការអភិរក្សជីវចម្រុះ។

ច្បាប់តំបន់ការពារ (២០០៧) មាន១១ជំពូក និង៦៦មាត្រា ហើយជំពូក៤ ៦ និង៧ គឺពាក់ព័ន្ធជាមួយនឹងសិទ្ធិសហគមន៍ជាងគេ។ ក្នុងគោលនយោបាយសង្ខេបនេះ យើងបានពិភាក្សាពីជំពូក និងមាត្រាក្នុងច្បាប់តំបន់ការពារ ដែលត្រូវធ្វើវិសោធនកម្ម ដោយផ្តល់ជាស្ថានភាព និងអនុសាសន៍សម្រាប់សហគមន៍មូលដ្ឋានដើម្បីពួកគាត់ទទួលបាននូវផលប្រយោជន៍ពីការគ្រប់គ្រងសហគមន៍តំបន់ការពារ។

ជំពូក ៤ ការបែងចែកតំបន់

**ស្ថានភាព**

* តំបន់ប្រើប្រាស់ដោយនិរន្តភាព គឺជាតំបន់ដែលមានតំលៃសេដ្ឋកិច្ចខ្ពស់សម្រាប់ការអភិវឌ្ឍសេដ្ឋកិច្ចជាតិ ដែលបានរក្សាទុក និងរួមចំណែកក្នុងការបង្កើនជីវភាពរបស់សហគមន៍មូលដ្ឋាន និងជនជាតិដើមភាគតិច
* ជំពូកទី៤ មាត្រា១១ ចំណុចទី៣ បានអនុញ្ញាតឲ្យមានការអភិវឌ្ឍ និងបណ្តាក់ទុនក្នុងតំបន់នេះ យោងទៅតាមការស្នើសុំរបស់ក្រសួងបរិស្ថាន ប្រសិនបើមានការពិភាក្សាជាមួយក្រសួងស្ថាប័នពាក់ព័ន្ធ អជ្ញាធរមូលដ្ឋាន និងសហគមន៍មូលដ្ឋាន ហើយវាត្រូវធ្វើឡើងទៅតាមក្របខណ្ឌច្បាប់ និងដំណើរការដែលបានចែង។

ឧបសគ្គChallenges:

* ជំពូក៤ បានចែងថាតំបន់ការពារត្រូវចែកចេញជាតំបន់គ្រប់គ្រងចំនួន៤រួមមាន ១) តំបន់ស្នូល ២) តំបន់អភិរក្ស ៣) តំបន់ប្រើប្រាស់ដោយនិរន្តរភាព និង៤) តំបន់សហគមន៍។ សិទ្ធិប្រើប្រាស់ជាប្រពៃណី​ របស់សហគមន៍មូលដ្ឋាន និងសហគមន៍ជនជាតិដើមភាគតិច អាចធ្វើបានតែនៅក្នុងតំបន់អភិរក្ស និងប្រើប្រាស់ដោយនិរន្តរភាព រីឯការបង្កើតសហគមន៍វិញគឺអាចធ្វើបានតែនៅក្នុងតំបន់ប្រើប្រាស់ដោយនិរន្តរភាពតែប៉ុណ្ណោះ
* វាមិនមានភាពច្បាស់លាស់ថា សហគមន៍តំបន់ការពារអាចធ្វើការអភិវឌ្ឍសេដ្ឋកិច្ច និងបណ្តាក់ទុនបានតាមរបៀបណាទៅតាមមាត្រា១១ ជំពូកទី៤ ទោះបីក្នុងមាត្រា២២ និង២៣ នៃជំពូកទី៦ បានចែងថា សិទ្ធិជាប្រពៃណីនៃសហគមន៍មូលដ្ឋានគឺត្រូវបានការពារតាមរយៈការបង្កើតសហគមន៍តំបន់ការពារ។

**អនុសាសន៍**

* ដោយសហគមន៍តំបន់ការពារត្រូវបានបង្កើតនៅតំបន់ប្រើប្រាស់ដោយនិរន្តរភាព វាគួរតែអាចអនុញ្ញាតឲ្យសហគមន៍ធ្វើការអភិវឌ្ឍ និងបណ្តាក់ទុនក្នុងតំបន់នោះ ដូចអ្វីដែលមានចែងក្នុងមាត្រាទី១១ ដូចនេះ មាត្រានេះ គួរតែចែងឲ្យបានច្បាស់ពីកម្រិតនៃការអភិវឌ្ឍ និងបណ្តាក់ទុនក្នុងតំបន់សហគមន៍តំបន់ការពារ

ជំពូក ៦ ការចូលរួម និងការផ្តល់សិទ្ធដល់សហគមន៍មូលដ្ឋាន និងសហគមន៍ជនជាតិដើមភាគតិច

ស្ថានភាព

* ជំពូក ៦ មើលលើការចូលរួម និងការផ្តល់សិទ្ធិរបស់សហគមន៍មូលដ្ឋាន និងសហគមន៍ជនជាតិដើមភាគតិច
* មាត្រា ២២ លើកឡើងថារដ្ឋទទួលស្គាល់ និងធានាពីសិទ្ធជាមូលដ្ឋាន ប្រពៃណី ជំនឿ និងសាសនារបស់សហគមន៍មូលដ្ឋាន និងសហគមន៍ជនជាតិដើមភាគតិច ដែលរស់នៅក្នុង និងជិតតំបន់ការពារ ការប្រមូលធនធានធម្មជាតិ និងការអនុវត្តជាប្រពៃណីនៃសហគមន៍មូលដ្ឋាន និងសហគមន៍ជនជាតិដើមភាគតិចអាចអនុវត្តក្នុងតំបន់ប្រើប្រាស់ដោយនិរន្តរភាព និងតំបន់អភិរក្ស យោងទៅតាមគោលការណ៍ណែនាំប្រកាស និងការអនុវត្តរបស់ក្រសួងបរិស្ថាន
* មាត្រា ២៣ បានចែងពីការប្រើប្រាស់ធនធានធម្មជាតិ ស្របទៅតាមច្បាប់នេះ គឺត្រូវបានអនុញ្ញាតតែក្នុងតំបន់ប្រើប្រាស់ដោយនិរន្តរភាព ដែលបានបែចែកសម្រាប់ការបង្កើតសហគមន៍តំបន់ការពារ។ ការប្រើប្រាស់ គួតែស្របតាមផែនការគ្រប់គ្រង និងគោលការណ៍ណែនាំបច្ចេកទេស ដើម្បីធានពីការប្រើប្រាស់ធនធានធម្មជាតិដោយនិរន្តរភាពក្នុងសហគមន៍តំបន់ការពារ

ឧបសគ្គ

* មាត្រា២២ ធានា និងទទួលស្គាល់សិទ្ធិជាប្រពៃណីរបស់សហគមន៍មូលដ្ឋាន និងសហគមន៍ជនជាតិដើមភាគតិច ហើយមាត្រា ២៣ បានចែងថា ការបង្កើតសហគមន៍តំបន់ការពារគឺត្រូវធ្វើឡើងក្នុងតំបន់ប្រើប្រាស់ដោយនិរន្តរភាព ដោយអនុញ្ញាតឲ្យសហគមន៍មូលដ្ឋាន និងសហគមន៍ជនជាតិដើមភាគតិចប្រើប្រាស់ធនធានទាំងនោះទៅតាមសិទ្ធិជាប្រពៃណីរបស់ពួកគេ
* យោងតាម មាត្រាទាំងពីរនេះ បង្ហាញថាផែនការគ្រប់គ្រងរបស់សហគមន៍តំបន់ការពារគឺកម្រិតក្នុងការអភិវឌ្ឍសេដ្ឋកិច្ច និងបណ្តាក់ទុនដើម្បីបង្កើនធនធានព្រៃ ប៉ុន្តែក្នុងមាត្រា១១ បានចែងថាតំបន់ប្រើប្រាស់ដោយនិរន្តរភាពទាំងមូលគឺបើកទូលាយក្នុងការអភិវឌ្ឍ និងបណ្តាក់ទុន

អនុសាសន៍

* សិទ្ធរបស់សហគមន៍ក្នុងការចូលរួមគ្រប់គ្រងសហគមន៍តំបន់ការពារ មិនគួរត្រូវកម្រិតឲ្យមានត្រឹមសិទ្ធិជាប្រពៃណីឡើយ ប៉ុន្តែពួកគេគួរតែមានសិទ្ធក្នុងការអភិវឌ្ឍ និងបណ្តាក់ទុនដើម្បីបង្កើនធនធានរបស់ពួកគេ
* ជំពូក៤ មាត្រា ១១ ឃ្លាទី៣ ត្រូវតែមានការកែសម្រួលឲ្យបានច្បាស់លាល់ដោយបញ្ចូលការគ្រប់គ្រងសហគមន៍តំបន់ការពារ

ជំពូក ៧ ការអប់រំ ការផ្សព្វផ្សាយ ការស្តារឡើងវិញ និងថវិការសម្រាប់តំបន់ការពារ

ស្ថានភាព

* មាត្រា ៣១ សម្គាល់ថាក្រសួងបរិស្ថាន សហការជាមួយសហគមន៍មូលដ្ឋាន សហគមន៍ជនជាតិដើមភាគតិច អង្គការសង្គមស៊ីវិល ក្នុងការស្តារ បរិស្ថានឡើងវិញក្នុងតំបន់ដែលរេចរឹលក្នុងតំបន់ការពារ
* មាត្រា៣៤ បញ្ជាក់ថា ប្រភពថវិកាដូចដែលបានរៀបរាប់ក្នុងមាត្រា៣៣ នៃច្បាប់នេះ អាចនឹងត្រូវប្រើប្រាស់ក្នុងការគាំទ្រសកម្មភាពចំនួន៨ ក៏ដូចជាកម្មវិធីគាំទ្រក្នុងការបង្កើតសហគមន៍តំបន់ការពារ

ឧបសគ្គ

* មាត្រា ៣១ គឺមានលក្ខណៈទូទៅពេក និងមិនបានឆ្លើយតបទៅនឹងតម្រូវការពិតប្រាកដរបស់សហគមន៍ ពិសេសពាក់ព័ន្ធនឹងច្បាប់ ដែលសហគមន៍តំបន់ការពារគឺជាវេទិកាច្បាប់ដ៏មានសារៈសំខាន់ក្នុងការចូលរួមគ្រប់គ្រងការពារព្រៃឈើ
* មាត្រា ៣៤ បានបញ្ជាក់ពីប្រភពថវិកាដែលអាចប្រើប្រាស់ក្នុងការគាំទ្រសកម្មភាពមួយចំនួន រួមទាំងការបង្កើតសហគមន៍តំបន់ការពារ ប៉ុន្តែមិនបានបញ្ជាក់ថាថវិកានោះនឹងត្រូវបែងចែកក្នុងការអភិវឌ្ឍសេដ្ឋកិច្ច និងបណ្តាក់ទុនក្នុងការស្តារធនធានក្នុងតំបន់សហគមន៍តំបន់ការពារឡើយ

**អនុសាសន៍**

* ដោយធនធានក្នុងសហគមន៍តំបន់ការពារមានការរេចរឹល តម្រូវការជាអាទិភាពនៃសហគមន៍តំបន់ការពារគឺការស្តារព្រៃឈើឡើងវិញ ដូចនេះមាត្រានេះគួរតែបញ្ជាក់ពីការគាំទ្រលើសកម្មភាពនេះ​ឲ្យបានច្បាស់
* បរិមាណនៃថវិកាដែលអាចប្រើប្រាស់ក្នុងការអភិវឌ្ឍ និងការបណ្តាក់ទុនក្នុងការស្តារធនធានក្នុងសហគមន៍តំបន់ការពារ គួរតែរួមបញ្ចូលក្នុងមាត្រា៣៤

ក្រៅពីឧបសគ្គដែលបានលើកឡើងខាងលើ មានចំណុចសំខាន់ៗមួយចំនួនទៀត ដែលមិនបានរៀបរាប់ក្នុងច្បាប់ដែលគួរតែពិចារណា

* ទោះបីជាច្បាប់តំបន់ការពារ អនុញ្ញាតឲ្យមានការអភិវឌ្ឍសហគមន៍តំបន់ការពារ និងធានាសិទ្ធិប្រើប្រាស់របស់សហគមន៍មូលដ្ឋាន និងសហគមន៍ជនជាតិដើមភាគតិច ប៉ុន្តែច្បាប់មិនបានកំណត់ពីការធ្វើ​ចរាចរផលិតផលទៅទីផ្សារ ដែលជាទូទៅត្រូវបានកម្រិតសម្រាប់សហគមន៍។
* ច្បាប់មិនបានបញ្ជាក់ពីតួនាទី និងសិទ្ធរបស់សហគមន៍មូលដ្ឋានក្នុងការចូលរួមក្នុងការអនុវត្តការពង្រឹងការអនុវត្តច្បាប់ ដែលជាការពិតជាក់ស្តែងសហគមន៍មូលដ្ឋានទាំងនោះគឺជាអ្នកអនុវត្តផ្ទាល់នៅច្បាប់ដាក់ចុះក្នុងច្បាប់តំបន់ការពារ ។ ដូចនេះ យើងបានផ្តល់ជាអនុសាសន៍ក្នុងការបញ្ជាក់ឲ្យបានច្បាស់ពីតួនាទី និងសិទ្ធរបស់គណៈកម្មាការ និងសមាជិកសហគមន៍តំបន់ការពារ ក្នុងការចូលរួមអនុវត្តការពង្រឹងការអនុវត្តច្បាប់។ មួយវិញទៀត ពួកគាត់ក៏គួរតែមានសិទ្ធពិសេសក្រោយទទួលបានការបោះឆ្នោតជាគណៈកម្មាការ ដើម្បីការពារពួកគាត់ពីការចោទប្រកាន់ នៅពេលដែលពួកគាត់គ្រប់គ្រង និងដោះស្រាយជម្លោះក្នុងសហគមន៍តំបន់ការពារ។